Document ID: 32010R0915

REGULAMENTUL (UE) NR. 915/2010 AL COMISIEI
din 12 octombrie 2010
privind un program de control multianual și coordonat al Uniunii pentru 2011, 2012 și 2013 de asigurare a respectării limitelor maxime ale concentrațiilor de reziduuri de pesticide din și de pe alimentele de origine vegetală și animală și de evaluare a expunerii consumatorilor la aceste reziduuri
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 29,
întrucât:
(1)
Prin Regulamentul (CE) nr. 1213/2008 (2), s-a instituit un prim program comunitar multianual și coordonat, care vizează anii 2009, 2010 și 2011. Programul respectiv a continuat în conformitate cu Regulamentul (CE) nr. 901/2009 al Comisiei din 28 septembrie 2009 privind un program comunitar de control, multianual și coordonat, pentru 2010, 2011 și 2012 de asigurare a respectării limitelor maxime ale concentrațiilor de reziduuri de pesticide din și de pe alimentele de origine vegetală și animală și de evaluare a expunerii consumatorilor la aceste reziduuri (3).
(2)
Treizeci până la patruzeci de produse alimentare reprezintă componentele principale ale alimentației din cadrul Comunității. Deoarece utilizarea de pesticide prezintă modificări semnificative pe parcursul unei perioade de trei ani, pesticidele din respectivele produse alimentare ar trebui monitorizate pe parcursul unei serii de cicluri de câte trei ani, pentru a permite evaluarea expunerii consumatorului și aplicarea legislației Uniunii Europene.
(3)
Pe baza unei distribuții de probabilitate binominală, se poate calcula faptul că analizarea a 642 de eșantioane permite detectarea, cu o certitudine mai mare de 99 %, a unei probe care conține reziduuri de pesticide peste limita de detecție (LD), cu condiția ca cel puțin 1 % dintre produse să conțină reziduuri peste limita respectivă. Prelevarea acestor probe ar trebui să se repartizeze între statele membre în funcție de numărul de locuitori, cu cel puțin 12 probe pe produs și pe an.
(4)
În cazul în care definiția unui reziduu al unui pesticid include alte substanțe active, metaboliți sau produși de degradare, metaboliții respectivi ar trebui raportați separat, atunci când aceștia sunt relevanți.
(5)
Ghidul cu privire la „Metoda de validare și procedurile de control al calității pentru analiza reziduurilor de pesticide din alimente și din hrana pentru animale” (Method Validation and Quality Control Procedures for Pesticide Residue Analysis in food and feed) este publicat pe site-ul web al Comisiei (4). Ar trebui să se permită statelor membre, în anumite condiții, să folosească metode de depistare calitative.
(6)
Pentru procedurile de prelevare de probe, ar trebui să se aplice Directiva 2002/63/CE a Comisiei din 11 iulie 2002 de stabilire a metodelor comunitare de prelevare de probe pentru controlul oficial al reziduurilor de pesticide de pe și din produsele de origine vegetală și animală și de abrogare a Directivei 79/700/CEE (5), care cuprinde metodele și procedurile de prelevare de probe recomandate de Comisia Codex Alimentarius.
(7)
Este necesară evaluarea respectării limitelor maxime ale concentrațiilor de reziduuri în ceea ce privește alimentele pentru sugari, stabilite la articolul 10 din Directiva 2006/141/CE a Comisiei din 22 decembrie 2006 privind formulele de început și formulele de continuare ale preparatelor pentru sugari respectiv ale preparatelor pentru copii de vârstă mică și de modificare a Directivei 1999/21/CE (6) și la articolul 7 din Directiva 2006/125/CE a Comisiei din 5 decembrie 2006 privind preparatele pe bază de cereale și alimentele pentru copii destinate sugarilor și copiilor de vârstă mică (7), ținând cont numai de definițiile de reziduuri astfel cum sunt stabilite în Regulamentul (CE) nr. 396/2005.
(8)
Este necesară, de asemenea, evaluarea posibilelor efecte globale, cumulate și sinergice ale pesticidelor. Această evaluare ar trebui să înceapă cu câțiva organofosfați, carbonați, triazoli și piretroide, astfel cum sunt prevăzuți în anexa I.
(9)
Statele membre ar trebui să prezinte, în fiecare an, până la 31 august, informațiile referitoare la anul calendaristic anterior.
(10)
Pentru a evita orice confuzie cauzată de o suprapunere între programe multianuale consecutive, Regulamentul (CE) nr. 901/2009 ar trebui abrogat, din motive de securitate juridică. Cu toate acestea, el ar trebui să se aplice în continuare pentru probele analizate în 2010.
(11)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Pe parcursul anilor 2011, 2012 și 2013, statele membre prelevă și analizează probe pentru combinațiile de produse și reziduuri de pesticide prevăzute în anexa I.
Numărul de probe din fiecare produs este prevăzut în anexa II.
Articolul 2
(1) Lotul din care se vor preleva probe se alege aleatoriu.
Procedura de prelevare de probe, inclusiv numărul de unități, se conformează Directivei 2002/63/CE.
(2) Probele se analizează în conformitate cu definițiile reziduurilor stabilite în Regulamentul (CE) nr. 396/2005.
Articolul 3
(1) Statele membre prezintă rezultatele analizelor probelor testate în 2011, 2012 și 2013 până la 31 august 2012, 2013 și, respectiv, 2014.
În plus față de aceste rezultate, statele membre furnizează următoarele informații:
(a)
metodele analitice utilizate și nivelurile de raportare atinse, în conformitate cu ghidul privind Metoda de validare și procedurile de control al calității pentru analiza reziduurilor de pesticide din alimente și din hrana pentru animale; atunci când se folosește o depistare calitativă, rezultatele sub nivelul de raportare al depistării ar trebui raportate drept nedetectate;
(b)
limita de determinare aplicată în programele de control naționale și în programele de control ale Uniunii;
(c)
în cazul în care legislația națională permite acest fapt, detalii privind măsurile adoptate în ceea ce privește asigurarea respectării legislației;
(d)
în cazul depășirii limitelor maxime de reziduuri (LMR), o declarație cuprinzând motivele posibile ale depășirii LMR, precum și orice observații adecvate cu privire la opțiunile de gestionare a riscului.
(2) În cazurile în care definiția unui reziduu al unui pesticid include substanțe active, metaboliți și/sau produși de degradare sau de reacție, statele membre raportează rezultatele analizelor în conformitate cu definiția juridică a reziduului. Dacă este cazul, rezultatele fiecărui izomer sau metabolit principal menționat în definiția reziduului se prezintă în mod separat.
Articolul 4
Regulamentul (CE) nr. 901/2009 se abrogă.
Cu toate acestea, el se aplică în continuare pentru probele analizate în 2010.
Articolul 5
Prezentul regulament intră în vigoare la 1 ianuarie 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 octombrie 2010.

Labels: 17
20
0
3
6
15